የድምጽ ብክለት ባስከተሉ የምሽት ቤቶች ላይ እርምጃ ተወሰደ
በአዲስ አበባ ቂርቆስ ክ/ከተማ የድምጽ ብክለት ባስከተሉ የምሽት ቤቶች ላይ እርምጃ መወሰዱን የክ/ከተማው አካባቢ ጥበቃና አረንጓዴ ልማት ጽ/ቤት አስታወቀ፡፡የጽቤቱ ሃላፊ አቶ አብዱልሃዲ ረሺድ እንደገለጹት፤ በክ/ከተማው በሚገኙ 34 የምሽት ቤቶች ላይ የድምጽ ልኬት ተካሂዷል፡፡በዚህም መሰረት ከተፈቀደው በላይ ድምጽ በማውጣት የድምጽ ብክለት እንዲከሰት ያደረጉ አምስት የምሽት ቤቶች የታሸጉ ሲሆን፤ እንደየሚያወጡት የድምጽ መጠን ለ12 የጽሑፍ ለተቀሩት 7 ድርጅቶች የቃል ማስጠንቀቂያ ተሰጥቷቸዋል፡፡እርምጃው የተወሰደባቸው ተቋማት ከፍተኛ የድምጽ ብክለት በሚስተዋልባቸው የመስቀል ፍላወር አካባቢ እና በጎተራ የጋራ መኖሪያ መንደር እንደሚገኙም አስረድተዋል፡፡የተወሰደው እርምጃ በቂ አለመሆኑን የጠቆሙት ሃላፊው ክ/ከተማው ለነዋሪዎች ምቹ የመኖሪያ አካባቢን ለመፍጠር እየሰራ ነው ብለዋል፡፡ከዚህ ቀደም በድምጽ እና በአየር ብክለት ሳቢያ በ11 ተቋማት ላይ ተመሳሳይ የማሸግ እርምጃ እንደተወሰደም አስታውሰዋል፡፡